

 **REPUBLIKA HRVATSKA**

**BRODSKO - POSAVSKA ŽUPANIJA**

 **OPĆINA GARČIN**

 **OPĆINSKO VIJEĆE**

KLASA: 021-01/19-01/21

URBROJ: 2178/06-19-01-2

# Z A P I S N I K

***o radu 21. sjednice Općinskog vijeća***

***Općine Garčin***

***Održane 14. studenog 2019. g.***

***Garčin, studeni 2019. g.***

***Z A P I S N I K***

***o radu 21. sjednice Općinskog vijeća Općine Garčin održane 14. studenog 2019. g. u prostorijama Općine Garčin***

Sjednica je započela s radom u 18,00 sati.

**Prisutni članovi Općinskog vijeća:** Mato Jerković, Blaženka Trabalko, Željko Šimić , Slavko Jurinjak, Ivan Hradovi, Suzana Šimić, Josip Dubac, Danijela Erić, Adela Švaganović, Zdravko Dražić, Vesna Bukvić, Vlado Jagnjić

**Odsutni**: Ivica Lacković-opravdano, Alen Štefančić

**Ostali prisutni**: Načelnik općine Mato Grgić, Irena Katalinić – zamjenica načelnika, Ivana Klišanić – administrativni, Ivica Ninković – komunalni redar, Miroslav Štefanac – službenik za javnu nabavu,

Predsjednik **Mato Jerković** pozdravlja nazočne i predlaže dnevni red.

**DNEVNI RED**

* **Usvajanje zapisnika sa 20.sjednice vijeća**
1. **Vijećnička pitanja**
2. **Prijedlog i donošenje odluke o osnivanju, sastavu i strukturi postrojbe civilne zaštite Općine Garčin**
3. **Prijedlog i donošenje odluke o izgradnji zajedničke grobnice za premještanje posmrtnih ostataka na području Općine Garčin**
4. **Prijedlog i donošenje odluke o IV. izmjenama i dopunama Prostornog plana uređenje Općine Garčin**
5. **Prijedlog i donošenje odluke o promjeni granica Općine Garčin i**

**Općine Oprisavci**

1. **Prijedlog i donošenje odluke o davanju reciklažnog dvorišta na raspolaganje**
2. **Prijedlog i donošenje odluke o izmjeni i dopuni Programa raspolaganja poljoprivrednim zemljištem**

**Dopuna dnevnog reda: 8. Pokretna prodaja – peticija mještana Zadubravlja**

Dnevni red je jednoglasno usvojen.

Zapisnik sa 20. sjednice vijeća je jednoglasno usvojen.

1. **TOČKA – Vijećnička pitanja**

**Izvještaj načelnika o radu u proteklom periodu**

* Radovi na izgradnji vrtića napreduju
* Reciklažno dvorište je završeno
* Do Božića očekujemo završetak radova na domu Garčinu, ostaje zadnja faza – krečenje i sl.
* Radovi u centru Bickog Sela su završeni i sve je plaćeno
* Dobili smo 200.000 kn za cestu Kovačevac u Trnjanima
* Javna rasvjeta u Trnjanima je završena, čekamo dostavu 12 lampi za produženje do skretanja za Šušnjevce
* Natječaj za vatrogasni dom je poništen, ponovo smo se javili
* Natječaj za zakup zemlje je završen, pristiglo je 66 ponuda za 1.220 ha koji su na raspolaganju. U tijeku je slaganje ponuda po kriterijima. Od ministarstva smo dobili preporuku za poništenje natječaja jer smo tražili jamčevinu, a u Zakonu nigdje ne stoji da se jamčevina plaća. Mi smo jamčevinu imali i na prošlom natječaju i natječaj je prošao bez problema, tako da smatramo da nismo pogriješili, ali ćemo vidjeti kako će se situacija odvijati jer čekamo službeno mišljenje ministarstva o poništenju natječaja, iako ministarstvo ne može poništiti natječaj, nego samo ne dati suglasnost.
* U tijeku su pripreme za advent
* Krenula je mala škola – 35 učenika imamo + 2 koji idu u vrtić
* Organizirali smo topli obrok za sve učenike
* Kreće obnova stražare u Garčinu preko Turističke zajednice
* U PZ Klokočevik imamo imovinsko-pravnih problema oko rješavanja istih
* U tijeku je rješavanje imovinsko-pravnih poslova sa HT-om radi prava služnosti na cestama

Nakon izlaganja načelnika uslijedila je rasprava oko provedenog natječaja za zakup poljoprivrednog zemljišta na kojoj su vijećnici iznijeli svoje stavove i mišljenja oko istog.

Vijećnica **Bukvić** je pitala kada se može očekivati izgradnja kanalizacije? **Načelnik** je rekao da se čeka realizacija projekta Brod 2 i da su pregovori pri kraju, ali da realizacija vjerojatno neće biti kroz godinu ili dvije dana. Nakon realizacije projekta očekuje se da će priključci biti besplatni.

Vijećnik **Jagnjić** je pitao da li se može postaviti nekakav putokaz na nadvožnjaku u Zadubravlju, jer kada se ide iz smjera Donje Vrbe nije poznat smjer ceste koja vodi prema Vrpolju. Također je nadodao da su psi lutalice i dalje problem. **Načelnik** je rekao da će provjeriti što se može tamo riješiti.

Vijećnik **Šimić** je također ukazao da je potrebno postaviti tablu za Grobljansku ulicu i lovački dom u Klokočeviku.

Vijećnica **Bukvić** je pitala kada se očekuje početak rada reciklažnog dvorišta. Načelnik je rekao da se očekuje vrlo brzo te da se čeka dozvola.

1. **TOČKA** - **Prijedlog i donošenje odluke o osnivanju, sastavu i strukturi postrojbe civilne zaštite Općine Garčin**

Predsjednik daje riječ načelniku koji kaže da nakon inspekcije koja je provedena imamo obvezu donošenja ove odluke kako bi se ispravile utvrđene nepravilnosti i propusti. Angažirali smo tvrtku IN-konzalting koja je specijalizirana za takve poslove i u suradnji s njima izraditi ćemo sve potrebne planove i programe.

Pitanja i nejasnoća nije bilo. Odluka je jednoglasno donesena.

1. **TOČKA -** **Prijedlog i donošenje odluke o izgradnji zajedničke grobnice za premještanje posmrtnih ostataka na području Općine Garčin**

Predsjednik daje riječ načelniku koji pojašnjava da moramo imati zajedničku grobnicu zbog grobova za koje ne znamo tko je u njima sahranjen. Za sada ne planiramo njenu gradnju ali moramo imati odluku.

Pitanja i nejasnoća nije bilo. Odluka je jednoglasno donesena.

1. **TOČKA** - **Prijedlog i donošenje odluke o IV. izmjenama i dopunama Prostornog plana uređenje Općine Garčin**

Predsjednik daje riječ načelniku koji kaže da su se pojavile neke nove situacije i problemi zbog kojih moramo ići u izmjene i dopune prostornog plana. Jedan od njih je i cesta koja je ucrtana kroz stambenu zgradu i rub nogometnog igrališta u Garčinu. U odluci su navedene sve ostale izmjene tako da, ako netko ima još kakav prijedlog, sada je prilika da se to evidentira.

Pitanja i nejasnoća nije bilo. Odluka je donesena jednoglasno.

1. **TOČKA** - **Prijedlog i donošenje odluke o promjeni granica Općine Garčin i**

 **Općine Oprisavci**

Predsjednik daje riječ načelniku koji kaže da je postignut dogovor i da je podjela usuglašena. Vijećnik Šimić je pitao kako će se riješiti granica Šušnjevci-Trnjani. Načelnik je rekao da je o tome već bilo razgovora, ali da je tamo problem zbog privatnih čestica, te da će se izvidjeti sve mogućnosti i da li postoji rješenje.

Pitanja više nije bilo. Odluka je donesena jednoglasno.

1. **TOČKA - Prijedlog i donošenje odluke o davanju reciklažnog dvorišta na raspolaganje**

Predsjednik daje riječ načelniku koji kaže da reciklažno dvorište treba dati komunalnom poduzeću na upravljanje iako ono ostaje u našem vlasništvu. Potrebno je imenovati upravni odbor ali prije svega donijeti odluku.

Pitanja nije bilo, odluka je jednoglasno usvojena.

1. **TOČKA** - **Prijedlog i donošenje odluke o izmjeni i dopuni Programa raspolaganja poljoprivrednim zemljištem**

**Predsjednik** daje riječ **načelniku** koji kaže da se ove izmjene i dopune Programa koje su navedene u odluci trebaju napraviti paralelno s izmjenama i dopunama prostornog plana, tako da nam je sada dobra prilika da i to uzmemo u obzir.

S obzirom da se o poljoprivrednom zemljištu raspravljalo pod vijećničkim pitanjima, pod ovom točkom nije bilo rasprave. Odluka o izmjenama i dopunama Programa raspolaganja poljoprivrednim zemljištem je jednoglasno usvojena.

1. **TOČKA – Peticija mještana Zadubravlja u vezi pokretne prodaje**

**Predsjednik** daje riječ **načelniku** koji kaže da smo dobili zamolbu sa potpisima mještana Zadubravlja koji žive u Slavonskoj ulici i koji su zatražili da se dozvoli stajanje pokretnoj trgovini na kućnom broju 142. Razlog tome je što tamo živi nepokretna starija osoba kojoj je potrebna ta usluga i kojoj je daleko postojeća trgovina u Zadubravlju.

Vijećnik **Jagnjić** je izrazio negodovanje u vezi pokretne prodaje te se izjasnio da se ne slaže s istim.

Nakon rasprave Vijeće je većinom glasova donijelo zaključak da se odobri stajanje pokretne trgovine ispred kućnog broja 142 u Slavonskoj ulici.

Sjednica je završila s radom u 19.35 sati.

Zapisnik vodila: Predsjednik Općinskog vijeća Ivana Klišanić Mato Jerković